Document ID: 32008D0463

ΑΠΌΦΑΣΗ ΤΗΣ ΕΠΙΤΡΟΠΉΣ
της 17ης Ιουνίου 2008
για την τροποποίηση της απόφασης 2002/994/ΕΚ σχετικά με ορισμένα μέτρα προστασίας για τα προϊόντα ζωικής προέλευσης που εισάγονται από την Κίνα
[κοινοποιηθείσα υπό τον αριθμό Ε(2008) 2483]
(Κείμενο που παρουσιάζει ενδιαφέρον για τον ΕΟΧ)
(2008/463/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 97/78/ΕΚ του Συμβουλίου, της 18ης Δεκεμβρίου 1997, για καθορισμό των αρχών οργάνωσης των κτηνιατρικών ελέγχων των προϊόντων που εισάγονται στην Κοινότητα από τρίτες χώρες (1), και ιδίως το άρθρο 22 παράγραφος 6,
Εκτιμώντας τα ακόλουθα:
(1)
Η απόφαση 2002/994/ΕΚ της Επιτροπής, της 20ής Δεκεμβρίου 2002, σχετικά με ορισμένα μέτρα προστασίας για τα προϊόντα ζωικής προέλευσης που εισάγονται από την Κίνα (2) εφαρμόζεται σε όλα τα προϊόντα ζωικής προέλευσης που εισάγονται από την Κίνα και προορίζονται για κατανάλωση από τον άνθρωπο ή για ζωοτροφές.
(2)
Δυνάμει του άρθρου 3 της εν λόγω απόφασης, τα κράτη μέλη επιτρέπουν τις εισαγωγές προϊόντων που παρατίθενται στο μέρος ΙΙ του παραρτήματος της εν λόγω απόφασης εάν συνοδεύονται από δήλωση της κινεζικής αρμόδιας αρχής με την οποία βεβαιώνεται ότι κάθε παρτίδα έχει υποβληθεί, πριν από την αποστολή, σε χημική δοκιμασία για να εξασφαλιστεί ότι τα σχετικά προϊόντα δεν παρουσιάζουν κίνδυνο για την ανθρώπινη υγεία. Η δοκιμασία αυτή πρέπει να διενεργείται ιδίως με σκοπό να ανιχνεύεται η παρουσία χλωραμφενικόλης και νιτροφουρανίων και των μεταβολιτών τους.
(3)
Ωστόσο, σε αλιευτικά προϊόντα υδατοκαλλιέργειας που έχουν εισαχθεί από την Κίνα, έχουν πλέον ανιχνευθεί και υπολείμματα πράσινου του μαλαχίτη και κρυσταλλικού ιώδους. Ως εκ τούτου, το άρθρο 3 της απόφασης 2002/994/ΕΚ πρέπει να τροποποιηθεί, ώστε να περιλαμβάνει την υποβολή των αλιευτικών προϊόντων υδατοκαλλιέργειας σε δοκιμή για την ανίχνευση των εν λόγω ουσιών.
(4)
Κρίνεται σκόπιμο να προβλεφθεί μεταβατική περίοδος για να επιτραπεί η εισαγωγή παρτίδων αλιευτικών προϊόντων υδατοκαλλιέργειας που δεν συνοδεύονται από τα αποτελέσματα δοκιμών για την ανίχνευση υπολειμμάτων πράσινου του μαλαχίτη και κρυσταλλικού ιώδους, με την προϋπόθεση ότι τα κράτη μέλη εξασφαλίζουν ότι αυτές οι παρτίδες υποβάλλονται στις αναγκαίες δοκιμές κατά την άφιξή τους στην Κοινότητα.
(5)
Ως εκ τούτου, η απόφαση 2002/994/ΕΚ πρέπει να τροποποιηθεί αναλόγως.
(6)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το άρθρο 3 της απόφασης 2002/994/ΕΚ αντικαθίσταται από το ακόλουθο κείμενο:
«Άρθρο 3
Τα κράτη μέλη επιτρέπουν τις εισαγωγές παρτίδων των προϊόντων που παρατίθενται στο μέρος ΙΙ του παραρτήματος εάν συνοδεύονται από δήλωση της κινεζικής αρμόδιας αρχής με την οποία βεβαιώνεται ότι κάθε παρτίδα έχει υποβληθεί, πριν από την αποστολή, σε χημική δοκιμασία για να εξασφαλιστεί ότι τα σχετικά προϊόντα δεν παρουσιάζουν κίνδυνο για την υγεία των ζώων ή την ανθρώπινη υγεία. Αυτή η χημική δοκιμασία πρέπει να διενεργείται ιδίως με σκοπό να ανιχνεύεται η παρουσία χλωραμφενικόλης και νιτροφουρανίων και των μεταβολιτών τους σε όλα τα προϊόντα που παρατίθενται στο μέρος II του παραρτήματος. Επιπλέον, τα αλιευτικά προϊόντα υδατοκαλλιέργειας που αναφέρονται στο μέρος II του παραρτήματος πρέπει να υποβάλλονται σε δοκιμή για την ανίχνευση της παρουσίας πράσινου του μαλαχίτη και κρυσταλλικού ιώδους και των μεταβολιτών τους. Τα αποτελέσματα αυτών των χημικών δοκιμών πρέπει να περιλαμβάνονται στην εν λόγω δήλωση.»
Άρθρο 2
1. Τα κράτη μέλη δύνανται να επιτρέπουν την εισαγωγή αλιευτικών προϊόντων υδατοκαλλιέργειας από την Κίνα τα οποία δεν συνοδεύονται από τα αποτελέσματα των χημικών δοκιμών για την ανίχνευση της παρουσίας πράσινου του μαλαχίτη και κρυσταλλικού ιώδους και των μεταβολιτών τους για περίοδο έξι εβδομάδων, κατ’ ανώτατο όριο, από την έναρξη ισχύος της παρούσας απόφασης, με τον όρο ότι το κράτος μέλος εισαγωγής εξασφαλίζει ότι κάθε σχετικό προϊόν υποβάλλεται σε δοκιμή για την ανίχνευση της παρουσίας πράσινου του μαλαχίτη και κρυσταλλικού ιώδους και των μεταβολιτών τους.
2. Όλες οι δαπάνες που πραγματοποιούνται στο πλαίσιο διενέργειας της δοκιμής που προβλέπεται στην παράγραφο 1 του παρόντος άρθρου βαρύνουν τον αποστολέα, τον παραλήπτη ή τον πράκτορά τους.
Άρθρο 3
Η παρούσα απόφαση εφαρμόζεται από την 1η Ιουλίου 2008.
Άρθρο 4
Η παρούσα απόφαση απευθύνεται στα κράτη μέλη.
Βρυξέλλες, 17 Ιουνίου 2008.

Labels: 17
16
3
6
18